Fra Maurokrateret er en del af den omgivende Fra Mauro-formation, som ligger nordøst for Mare Cognitum og sydøst for Mare Insularum. De to sammensluttede kratere Bonpland og Parry er forbundet med dets sydlige rand og trænger ind i krateret, så det har indadgående buler i kratervæggen.  Karakteristika Den tilbageværende rand af Fra Mauro er stærkt nedslidt og har indskæringer fra tidligere nedslag og åbninger i både den nordlige og østlige kratervæg. Randen er mest fremtrædende mod sydøst, hvor den deler en kratervæg med Parry. Dens øvrige sider er ikke meget mere end lave, uregelmæssige højderygge. Maksimumshøjden af den ydre rand er 700 m. Kraterbunden er blevet dækket af et lag basaltisk lava. Denne overflade er stærkt opdelt af kløfter, som går fra den nordlige til den sydlige rand. Der er ingen central top, men det lille satellitkrater "Fra Mauro E" ligger næsten i kratermidten. Landingsstedet for Apollo 14-missionen ligger lige nord for bassinet. Dens besætning indsamlede prøver af klippestykker, som var aflejret her af det bassindannende Imbrium-nedslag, som delvis dækker Fra Mauro. Dette ujævne tæppe af aflejret materiale omtales som "Fra Mauro-formationen".